জানা গেছে, ২০১৩ সালে শেখর হালদারের সঙ্গে বিয়ে হয় সোমার। বিয়ের এক বছরের মাথায় ২০১৪ -তে মৃত্যু হয় শেখরের ভাইয়ের। অভিযোগ, দেওর মারা যাওয়ার পর থেকেই সোমাকে 'ডাইন' বলে বদনাম দেওয়া শুরু হয়। দেওরের মৃত্যুর জন্য তাঁকেই কাঠগড়ায় তোলা হয়। শুরু হয় নানাভাবে তাঁর উপর মানসিক নির্যাতন করা। সোমার আরও অভিযোগ, তিনি ২ বার গর্ভবতী হয়েছিলেন। কিন্তু অন্তঃসত্ত্বা অবস্থাতেও চলত মারধর। এরফলে তাঁর গর্ভপাত হয়ে যায়। নির্যাতিতা অভিনেত্রী সোমা গুহ জানিয়েছেন, তাঁর স্বামী শেখর হালদার পেশায় চিকিত্সক। শহরের একটি নামকরা বেসরকারি হাসপাতালে কর্মরত তিনি। কিন্তু গত ২ মাস ধরে বাড়িতে আসছিলেন না স্বামী শেখর। সম্প্রতি তাঁরা একটি ফ্ল্যাটও কেনেন। পরশুদিন তিনি যখন স্বামীর খোঁজে ওই ফ্ল্যাটে যান, তখন সেখানে শেখর হালদার তাঁকে মারধর করে বলে অভিযোগ। অভিযোগ, ফ্ল্যাটের দরজা আটকে বেধড়ক মারধর করা হয় তাঁকে।    এরপরই লেকটাউন থানার দ্বারস্থ হন নির্যাতিতা অভিনেত্রী। যদিও তাঁর অভিযোগ, পুলিস কোনও ব্যবস্থা-ই নেয়নি। ওই অভিনেত্রীর আরও অভিযোগ, ২০১১ সালে তাঁর সঙ্গে শেখর হালদারের আলাপ হয়। পরিচয়ের পরই তাঁকে অভিনয় ছাড়তে বাধ্য করা হয়। অভিনয় ছেড়ে দিয়েছিলেন তিনি। সম্প্রতি সিরিয়ালে অভিনয় করতে চেয়েছিলেন তিনি। সেটাও তাঁকে করতে দেওয়া হয়নি। উল্টে মানসিক নির্যাতন করা হয়। সোমা জানিয়েছেন, একসময় মডেলিং করতেন তিনি। মিস ক্যালকাটা হয়েছিলেন। তারপর প্রচুর সাউথ ইন্ডিয়ান ছবিতেও অভিনয় করেছিলেন তিনি। যদিও তাঁর বিরুদ্ধে ওঠা সব অভিযোগই অস্বীকার করেছেন অভিযুক্ত চিকিৎসক।